**Ερωταποκρίσεις**

«Ετήσιες Δράσεις 2022 Συνδέσμου Υποτρόφων Ιδρύματος Ωνάση»

**Γιατί να λάβω μέρος στο ανοιχτό κάλεσμα;**

* Επιστρέφετε τις γνώσεις και την εμπειρία που έχετε αποκτήσει
* Ενεργοποιείστε εκ νέου ή για πρώτη φορά στα κοινά του Συνδέσμου μας
* Φέρνετε μαζί άλλους υποτρόφους και συμπράττετε συνέργειες
* Δείχνετε έμπρακτα τη συνεχή δέσμευσή σας για έναν καλύτερο κόσμο
* Υλοποιείτε μια δράση με τη στήριξη του Συνδέσμου μας

**Ποιος/ποια μπορεί να λάβει μέρος;**

* Οποιοδήποτε μέλος του Συνδέσμου έχει μια ωραία ιδέα που είναι συμβατή με τους σκοπούς του καλέσματος και τις αξίες του Συνδέσμου Υποτρόφων και του Ιδρύματος Ωνάση, ανεξαρτήτως του τόπου διαμονής του.
* Μέλη του Δ.Σ. του Συνδέσμου μπορούν να λάβουν μέρος εφόσον πληρούνται οι προϋποθέσεις του καλέσματος.
* Τα μέλη που υποβάλλουν πρόταση στο ανοιχτό κάλεσμα, εξαιρούνται αυτομάτως από την επιτροπή αξιολόγησης προτάσεων του ανοιχτού καλέσματος, σε περίπτωση που συνιστούν μέλη Δ.Σ. στη φάση της αξιολόγησης.

**Θα πρέπει να πληρούνται όλα τα Κριτήρια Αξιολόγησης Προτάσεων που αναφέρονται στο κάλεσμα;**

Όσο περισσότερα κριτήρια πληρούνται, τόσο περισσότερες πιθανότητες έχει μια αίτηση να είναι επιτυχής. Ωστόσο, τα κριτήρια υπ’ αριθμόν 10 και 11 θα πρέπει να πληρούνται, καθώς αποτελούν εκ των ων ουκ άνευ προϋποθέσεις για την περαιτέρω αξιολόγηση της πρότασης.

**Τι προϋπολογισμό μπορεί να έχει η δράση μου;**

Ο πλήρης προϋπολογισμός μιας προτεινόμενης δράσης δε δύναται να ξεπερνά τα 10.000 USD, που είναι και το συνολικό διαθέσιμο ποσό προς υλοποίηση δράσεων σε κάθε Πυλώνα. Δεδομένου του προϋπολογισμού, είναι στη διακριτική ευχέρεια του Δ.Σ. η έγκριση μόνο μίας δράσης υψηλού κόστους ή πολλαπλών δράσεων με μικρότερο κόστος, εφόσον πληρούνται τα κριτήρια για υλοποίηση.

**Τι περιορισμοί υπάρχουν λόγω covid;**

Το Ίδρυμα Ωνάση εφαρμόζει σε όλους τους χώρους του τα μέτρα πρόληψης της Πολιτείας για την αποφυγή μετάδοσης του κορωνοϊού. Για άτομα άνω των 12 ετών, η είσοδος είναι επιτρεπτή μόνο με την επίδειξη πιστοποιητικού εμβολιασμού (τουλάχιστον 14 ημερών) ή νόσησης (έως 6 μήνες από τη διάγνωση). Για τους ανηλίκους (4-11 ετών) η είσοδος επιτρέπεται με την επίδειξη self-test τελευταίου 24ώρου (<https://www.onassis.org/el/onassis-stegi/tickets/>). Εφόσον η προτεινόμενη δράση υλοποιείται με φυσική παρουσία σε χώρο εκτός του Ιδρύματος, ο υποβάλλων την αίτηση θα πρέπει να διερευνήσει και να διευκρινίσει την πολιτική του χώρου αναφορικά με τα μέτρα πρόληψης για τον κορωνοϊό. Μόνο δράσεις που προτείνεται να υλοποιηθούν σε χώρους σύμφωνους με την πολιτική του Ιδρύματος θα θεωρείται πως πληρούν τις προϋποθέσεις του καλέσματος, καθώς και διαδικτυακές/ψηφιακές δράσεις.

**Μπορεί να υπάρξει συγχρηματοδότηση ή συνεισφορά σε είδος από τρίτο φορέα;**

Η συγχρηματοδότηση, υπό τη μορφή της αιγίδας, είναι εφικτή από φορείς υψηλού κύρους και Πανεπιστήμια (π.χ. όχι εμπορικούς οργανισμούς). Η συνεισφορά σε είδος δεν είναι πάντα εφικτή, π.χ. όχι όσον αφορά ετοιμασία ψηφιακών υλικών. Καθώς όλα τα προγράμματα υλοποιούνται υπό την αιγίδα του Ιδρύματος Ωνάση, απαιτείται ενιαία επικοινωνιακή εικόνα και ταυτότητα, καθώς και υψηλές προδιαγραφές όσον αφορά στην ποιότητα διοργάνωσης των εκδηλώσεων.

**Μπορώ να προτείνω δράση με επιστημονικό περιεχόμενο;**

Εάν πρόκειται για επιστημονική δράση, πρέπει η διοργάνωση να τελεί υπό την αιγίδα φορέων από τους οποίους προκύπτει η επιστημονική εγκυρότητα της δράσης (π.χ. Πανεπιστήμιο).

**Μπορώ να προτείνω δράση που υλοποιείται στο πλαίσιο σχολικής μονάδας;**

Ναι. Σε περίπτωση υποβολής πρότασης για υλοποίηση εκπαιδευτικής δράσης (δια ζώσης ή εξ' αποστάσεως) στο σχολικό περιβάλλον, η πρόταση αξιολογείται κανονικά από το Δ.Σ. στο πλαίσιο του καλέσματος. Εφόσον η δράση εγκριθεί από το Δ.Σ., υποβάλλεται από το Ίδρυμα προς αξιολόγηση και τελική έγκριση από το Ινστιτούτο Εκπαιδευτικής Πολιτικής (ΙΕΠ).

**Είμαι μέλος του Συνδέσμου, αλλά δε ζω στην Ελλάδα. Μπορώ να προτείνω δράση;**

Όλα τα μέλη του Συνδέσμου Υποτρόφων μπορούν να συμμετέχουν στο ανοιχτό κάλεσμα, ανεξαρτήτως του τόπου διαμονής τους. Το Δ.Σ. του Συνδέσμου χαιρετίζει την υποβολή καινοτόμων προτάσεων από μέλη που διαμένουν στο εξωτερικό, καθώς και τη διοργάνωση διαδικτυακών δράσεων που δεν απαιτούν φυσική παρουσία.

**Ποιος είναι ο χαρακτήρας της συμμετοχής μου στη δράση;**

Τα Μέλη που θα επιλεγούν για την υλοποίηση μιας δράσης αναμένεται να συμμετέχουν σε εθελοντική βάση.

**Ποιος είναι ο αριθμός των συμμετεχόντων στη δράση;**

Για την οργάνωση της δράσης ενθαρρύνεται η ομαδική συμμετοχή υποτρόφων αντί ατομικών συμμετοχών. Έμμεσος στόχος του καλέσματος είναι η δημιουργία στενότερων δεσμών μεταξύ των μελών μας.

**Πότε θα ανακοινωθούν τα αποτελέσματα;**

Τον Ιανουάριο θα συσταθεί σε σώμα το νέο Δ.Σ., το οποίο με τη σειρά του θα ορίσει τις ομάδες εργασίας του για να προχωρήσει η αξιολόγηση των συμμετοχών. Εκτίμηση μας είναι ότι η όλη διαδικασία αξιολόγησης από το Δ.Σ. θα ολοκληρωθεί μέχρι τον Απρίλιο του 2022. Όσον αφορά εκπαιδευτικά προγράμματα που υλοποιούνται σε σχολικές μονάδες, τα αποτελέσματα αξιολόγησης του ΙΕΠ γνωστοποιούνται αργότερα.